Paavo Väyrynen voi asettua ehdolle presidentinvaaleihin 2018, koska hänen ehdokkuuttaan ajanut valitsijayhdistys on saanut kerättyä 20 000 kannattajakorttia.

Kannattajakorttien loppukiri onnistui lehtien liitteenä lähetetyn kortin avulla, kertoi Paavo Väyrynen tiistaina.

Europarlamentaarikko Paavo Väyrysen presidentinvaalikampanja on tarkoitus rahoittaa kokonaan oheistuotteiden myynnillä.

Väyrynen ilmoitti tiistaina Helsingissä pitämässään tiedotustilaisuudessa, että hänen ehdokkuuttaan ajanut valitsijayhdistys on saanut kasaan presidenttiehdokkuuteen vaadittavat 20 000 kannattajakorttia.

Hänellä ei ole takanaan suurta puoluetta, joten raha kerätään muun muassa jo vuoden 2012 presidentinvaaleista tutuiksi tulleilla Paavo-mukeilla.

- Budjetti riippuu siitä, paljonko saadaan mukeja ja kirjoja myydyiksi. Idea on, että tämä kampanja rahoitetaan omalla myyntitoiminnalla, Väyrynen sanoo Lännen Medialle.

Kannattajakorttien keruu meni hilkulle, koska oikeusministeriön asettama viimeinen jättöpäivä korteille on tiistai 12. joulukuuta.

Väyrynen kertoo, että valitsijayhdistys aikoo jättää ministeriölle maanantaina 11. joulukuuta kaikki siihen saakka kerätyt kortit.

- Postissa on tullut kortteja koko ajan, ja tänä aamunakin kortteja on tullut aikamoinen määrä, Väyrynen sanoi tiedotustilaisuudessa.

Lehti-ilmoituksen mukana kannattajakortit

Väyrysen kampanja aikoo vielä tiistaina 12. päivä jättää lisää kortteja ministeriöön, ja takarajan jälkeenkin saapuneet kortit lasketaan.

Paavo Väyrynen voi asettua ehdolle presidentinvaaleihin 2018, koska hänen ehdokkuuttaan ajanut valitsijayhdistys on saanut kerättyä 20 000 kannattajakorttia.

Hänen kannattajakorttiensa keruu alkoi syksyllä varsin jähmeästi. Vielä marraskuun puolessavälissä Väyrysen ehdokkuutta edistäneet tiedottivat, että kortteja oli kasassa vasta 10 000.

Tiistaina Väyrynen pääsi kuitenkin kertomaan, että nyt on päästy jo paljon vaaditun lukumäärän yli, joten pelivaraakin hänen mukaansa on mahdollisten hylkäysten varalta. Tarkkaa korttien lukumäärää ei hän kuitenkaan vielä paljastanut.

Korttien pikakeruu onnistui hänen mukaansa sanoma- ja paikallislehtien mukana tulleen liitteen avulla. Väyrynen arvioi, että kaikkiaan liitteitä lähetettiin miljoona.

- Ihmiset saavat kortin kotiinsa, ja on hyvin vaivatonta täyttää kortti ja panna postiin, hän sanoi.

Kampanja-avaus ensi viikolla

Ensimmäiset väittelyt ovat Paavo Väyrysen mukaan olleet "aika tylsiä".

Ensi viikolla järjestetään keskiviikkona ja torstaina MTV:n ja Ylen presidenttitentit, ja Väyrynen odottaa saavansa niihin kutsun.

- Ulko- ja turvallisuuspolitiikan ydinkysymys on tällä hetkellä Euroopan unionin kehittyminen sotilasliitoksi, jota Suomen hallitus ajaa Sauli Niinistön johdolla. Tästä pitäisi keskustella, hän sanoo.

Hän pitääkin tasavallan presidenttiä Niinistöä suurimpana vastustajanaan.

Väyrynen aikoo pitää virallisen kampanja-avauksen ensi viikolla. Hän suhtautuu kriittisesti Nato-jäsenyyteen ja arvioi, että Euroopan unioni kehittyy parhaillaan kohti liittovaltiota.

- Monet eivät ole ymmärtäneet, että jos Euroopan unioni kehittyy liittovaltioksi, niin itsenäistä Suomea ei enää ole vaan Suomi on liittovaltion osavaltio. Tämä on valtava kysymys Suomen tulevaisuutta ajatellen.

Presidentinvaaleissa hänen ensimmäisenä tavoitteenaan on päästä toiselle kierroksella. Toiselta kierrokselta Väyrynen tähtää voittoa.

Katso video Väyrysen kampanjatilaisuudesta: